Document ID: /roh_data/filtered/fineweb-2-filterrobots_roh.jsonl.gz/36257

Line-up OAL 2023 – La pli gronda festa dal Grischun
Or da RTR Social dals 08.12.2022.
laschar ir. Durada: 45 Secundas.
Malgrà ch'i n'è anc ditg betg temp per festivals ha il comité d'organisaziun da l'Open Air Lumnezia dà enconuschent ulteriuras bands che vegnan il fanadur sin tribuna a Degen. Quai èn: Franz Ferdinand, Sam Himself, Ta'Shan, Itchy, Nesta and the Blondes, Kids in Cages, Ladunna, Unlsh e 2K Mafia. Gia pli ditg enconuschent eran bands sco Die Fantastischen Vier, Robin Schulz ni Royal Blood.
Uschia tuna l'OAL 2023
Regiunal, svizzer ed internaziunal
Era quest onn derivan bleras musicistas e musicists da la Svizra. Ina gruppa indigena è Breitbild, sco gruppa finala la gievgia saira. A bain inqual è anc lur concert da giubileum en la halla da la citad da Cuira en memoria. Dentant datti era plaz per bain inqual talent giuven dal Grischun. Per exempel la gruppa da rock da Flem Nesta and the Blondes ubain il duo rumantsch Ladunna.
Medemamain la gievgia saira po il public sa legrar sin la chantadura vallesana Stefanie Heinzmann ubain Sam Himself da Basilea. Suenter gronds success naziunals sco er en l’Europa ha il chantadur cun la vusch unica il 2023 sia premiera a l’OAL.
Per la generaziun giuvna tranter ils entusiasts ed las entusiastas dal rap svizzer èn Monet192 e Nativ envidads da dar concert a Degen. Ma era rock e pop svizzer èn represchentads. Quai cun la chantautura dal Son Gagl Joya Marleen, il chantautur turitgais Andryy e la gruppa da rock Annie Taylor.
audio
Line-Up 2023
04:51 min, ord Actualitad dals 08.12.2022.
Maletg: RTR
laschar ir. Durada: 4 minutas 51 Secundas.
Ils headliners 2023
Quels ch’emplainan l’areal dal festival avant tribuna fin l’ultim plaz èn dentant las grondas bands, ils acts internaziunals cun il pli grond renum. Tar la 37avla ediziun èn quai trais acts tudestgs cun Die Fantastischen Vier, Robin Schulz, Beatsteaks ed in duo englais Royal Blood. Pia gruppas etablidas, gruppas che han dapi blers onns per part schizunt decennis grond success e ch’èn er en nossas regiuns enconuschentas – forsa cun excepziun dal duo englais.
Insaquants acts a l'Open Air Lumnezia
In recept cumprovà
Otg gruppas da rock, tschintg acts da pop, sis giadas hip hop (per giuven e vegl) ed in DJ. Era quest onn emprova l’Open Air Lumnezia dad avair ina buna maschaida tranter geners e generaziuns. Senza pli grondas surpraisas ubain experiments e set gruppa cun dunnas. In recept ch’è sa cumprovà ils ultims onns e che ha pliras giadas procurà per festivals vendids ora.